Document ID: 32001R0939

Komission asetus (EY) N:o 939/2001,
annettu 14 päivänä toukokuuta 2001,
neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden kiinteän tuen myöntämisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 1999 annetun neuvoston asetuksen (EY) N:o 104/2000(1) ja erityisesti sen 24 artiklan 8 kohdan,
sekä katsoo seuraavaa:
(1) Asetuksen (EY) N:o 104/2000, jolla kumotaan neuvoston asetus (ETY) N:o 3759/92(2) 1 päivästä tammikuuta 2001 lukien, 24 artiklassa säädetään tietyin edellytyksin myönnettävästä kiinteästä tuesta tuottajajärjestöille, jotka vetävät markkinoilta asetuksen (EY) N:o 104/2000 liitteessä IV lueteltuja tuotteita, myönnetään kiinteä tuki tietyin edellytyksin.
(2) Yhdenmukaisuuden ja yksinkertaisuuden varmistamiseksi kiinteän tuen puitteissa vaadittavien menettelyjen olisi vastattava taloudellisen korvauksen ja siirtotuen yhteydessä sovellettavia menettelyjä, sellaisina kuin ne ovat neuvoston asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden markkinoilta vetämistä koskevan taloudellisen korvauksen myöntämisen osalta 15 päivänä marraskuuta 2000 annetussa komission asetuksessa (EY) N:o 2509/2000(3) ja asetuksen (EY) N:o 104/2000 soveltamista koskevista yksityiskohtaisista säännöistä tiettyjen kalastustuotteiden siirtotuen myöntämisestä 21 päivänä joulukuuta 2000 annetussa komission asetuksessa (EY) N:o 2814/2000(4). Tämän vuoksi olisi laadittava myös ehdot kiinteän tuen myöntämiselle ja kumottava yksityiskohtaisista säännöistä tietyille kalastustuotteille myönnettävän kiinteän tuen soveltamisesta 28 päivänä joulukuuta 1988 annettu komission asetus (ETY) N:o 4176/88(5), sellaisena kuin se on viimeksi muutettuna asetuksella (EY) N:o 3516/93(6).
(3) Tiettyjen kalastustuotteiden kaupan pitämistä koskevien yhteisten vaatimusten vahvistamisesta 26 päivänä marraskuuta 1996 annetun neuvoston asetuksen (EY) N:o 2406/96(7), sellaisena kuin se on viimeksi muutettuna asetuksella (EY) N:o 2578/2000(8), 6 artiklan 1 kohdassa säädetään, että luokkaan B luokitellut tuotteet suljetaan taloudellisen tuen ulkopuolelle, jos yhteisessä markkinajärjestelyssä säädettyä interventiota sovelletaan. Koska ainoastaan luokkiin ekstra, E ja A kuuluville tuotteille voidaan myöntää asetuksen (EY) N:o 104/2000 24 artiklassa säädettyä kiinteää tukea, tukikelpoiset määrät olisi laskettava yksinomaan näiden tuoteluokkien perusteella.
(4) Olisi määriteltävä edellytykset, joita tuottajajärjestöjen on noudatettava kiinteän tuen järjestelmän puitteissa.
(5) Vaikka kiinteä tuki voidaan maksaa vasta kalastusvuoden lopussa, olisi säädettävä mahdollisuudesta myöntää ennakkoa vakuutta vastaan.
(6) Olisi sallittava jäsenvaltioiden vahvistaa markkinoiden vakauttamistoimenpiteiden kohteena olleiden tiettyjen kalastustuotteiden menekistä 9 päivänä kesäkuuta 1983 annetussa komission asetuksessa (ETY) N:o 1501/83(9), sellaisena kuin se on muutettuna asetuksella (ETY) N:o 1106/90(10), tarkoitetun arvon kaltainen kiinteä arvo, jota käytetään laskettaessa markkinoilta vedettyjen tuotteiden käyttötarkoituksen mukaan eriteltyä kiinteää tukea.
(7) Tuotteiden laadun ja menekin markkinoilla varmistamiseksi, olisi määriteltävä vähimmäisedellytykset, jotka jalostuksessa on täytettävä, sekä edellytykset jalostettujen tuotteiden varastoinnille ja markkinoille palauttamiselle.
(8) Tuensaajien olisi pidettävä valvonnan tehokkuuden parantamiseksi varastokirjanpitoa kuukausittain myyntiin saatetuista, markkinoilta vedetyistä ja siirretyistä määristä (kilogrammoina) sekä toimitettava kyseiset tiedot jäsenvaltiolle. Järjestelmän hallinnoinnin kannalta riittää varastokirjanpito ainoastaan varastoinnin vähimmäisaikojen osalta.
(9) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset,
ON ANTANUT TÄMÄN ASETUKSEN:
I LUKU
Yleiset edellytykset
1 artikla
Jotta tuottajajärjestöille voidaan myöntää kiinteä tuki, niiden on annettava jäsenvaltion toimivaltaisille viranomaisille ennen kalastusvuoden alkamista tiedoksi luettelo tuoteluokittain eritellyistä tuotteista ja asetuksen (EY) N:o 104/2000 24 artiklan 1 kohdassa tarkoitettu autonominen vetäytymishinta.
Tuottajajärjestö voi soveltaa yhden tai useamman luokan osalta autonomista vetäytymishintaa, joka ylittää asetuksen (EY) N:o 104/2000 24 artiklan 1 kohdan a alakohdassa tarkoitetun enimmäismäärän. Se kuitenkin menettää oikeutensa kiinteään tukeen niille luokille, joiden osalta enimmäismäärä on ylitetty.
2 artikla
Kiinteä tuki maksetaan tuottajajärjestölle sen jälkeen kun jäsenvaltion toimivaltainen viranomainen on todennut, että määrät, joille tukea haetaan, eivät ylitä asetuksen (EY) N:o 104/2000 24 artiklan 5 kohdassa tarkoitettua enimmäismäärää.
II LUKU
Edellytykset asetuksen (EY) N:o 104/2000 24 artiklan 2 kohdassa tarkoitetun kiinteän tuen (jäljempänä "kiinteä korvaus") myöntämiselle
3 artikla
Kiinteän korvauksen myöntämiseen sovelletaan soveltuvin osin asetuksen (EY) N:o 2509/2000 1-4 artiklassa sekä 7 artiklassa määriteltyjä edellytyksiä.
4 artikla
Jäsenvaltioiden on vahvistettava asetuksen (ETY) N:o 1501/83 1 artiklan b, c ja d alakohdassa tarkoitetun arvon kaltainen kiinteä arvo, jota käytetään laskettaessa markkinoilta vedettyjen tuotteiden käyttötarkoituksen mukaan eriteltyä kiinteää korvausta ja siihen liittyvää ennakkoa.
Kiinteä arvo on vahvistettava kalastusvuoden alussa samansuuruiseksi kaikille asianomaisen jäsenvaltion hyväksymille tuottajajärjestöille tuotteiden käyttötarkoituksista saatujen, asianomaisissa jäsenvaltioissa kyseisen arvon vahvistamista edeltävien kuuden kuukauden aikana todettujen keskitulojen perusteella. Tätä tasoa on muutettava, jos asianomaisen jäsenvaltion markkinoilla todetaan merkittäviä ja pysyviä hinnanmuutoksia.
III LUKU
Edellytykset asetuksen (EY) N:o 104/2000 24 artiklan 4 kohdassa tarkoitetun kiinteän tuen (jäljempänä "kiinteä palkkio") myöntämiselle
5 artikla
1. Kiinteän palkkion määrä vahvistetaan ennen kunkin kalastusvuoden alkamista asetuksen (EY) N:o 104/2000 38 artiklan 2 kohdassa tarkoitettua menettelyä noudattaen. Tämä määrä vahvistetaan painoyksikköä kohti, ja se viittaa asetuksen (EY) N:o 104/2000 liitteessä IV olevan kunkin tuotteen nettopainoon.
2. Kiinteän palkkion määrä lasketaan todellisten teknisten kustannusten ja tuotteiden vakauttamista ja varastointia varten välttämättömien toimien rahoituskustannusten perusteella, jotka on todettu yhteisössä edeltävän vuoden aikana.
3. Teknisinä kustannuksina pidetään:
a) energiakustannuksia;
b) varastoinnista ja varaston purkamisesta aiheutuvia työvoimakustannuksia;
c) pakkausmateriaalikuluja:
d) jalostuskustannuksia (valmistusaineet);
e) kuljetuskustannuksia aluksesta purkamispaikasta jalostuspaikkaan.
4. Rahoituskustannuksiksi vahvistetaan 10 euroa tonnilta vuodeksi 2001. Myöhemmin kyseinen kiinteä määrä tarkistetaan joka vuosi soveltaen korkoa, joka määritetään vuosittain neuvoston asetuksen (ETY) N:o 1883/78(11) 5 artiklan mukaisesti.
5. Kalastusvuodelle vahvistettu kiinteä palkkio koskee tuotteita, joiden varastointi on alkanut kyseisen kalastusvuoden aikana varastoinnin päättymisajankohdasta riippumatta.
6 artikla
Kiinteän palkkion myöntämiseen sovelletaan soveltuvin osin asetuksen (EY) N:o 2814/2000 3 artiklan 1 ja 2 kohdan sekä 4 artiklan säännöksiä.
7 artikla
Kiinteä palkkio maksetaan asianomaiselle tuottajajärjestölle sen jälkeen kun jäsenvaltion toimivaltainen viranomainen on todennut, että määrät, joille palkkiota haetaan, on jalostettu, varastoitu tai säilötty sekä palautettu markkinoille asetuksen (EY) N:o 2814/2000 4 artiklan säännösten mukaisesti.
IV LUKU
Loppusäännökset
8 artikla
1. Tuottajajärjestön on jätettävä hakemus kiinteän tuen maksamisesta jäsenvaltion toimivaltaiselle viranomaiselle neljän kuukauden kuluessa kyseessä olevan kalastusvuoden päättymisestä. Siinä on oltava vähintään liitteessä esitetyt tiedot.
2. Tuottajajärjestön hakemuksesta myönnetään kuukausittain ennakkoa markkinoilta vedetyistä tai siirretyistä tuotteista, jos se asettaa maksettavan ennakon määrästä vähintään 105 prosenttia olevan vakuuden.
3. Ennakon tai ennakkojen määrä vahvistetaan kyseisenä ajankohtana markkinoilta vedettyjen ja myyntiin saatettujen määrien välisen suhteen perusteella. Määrän laskutapa tarkistetaan kahden kuukauden kuluttua kyseisestä kuukaudesta tosiasiallisesti toteutettujen, liitteessä olevan mallin mukaisesti ilmoitettujen toimien perusteella.
4. Kansallisten viranomaisten on maksettava kiinteä tuki viimeistään kahdeksan kuukauden kuluessa kyseisen kalastusvuoden päättymisestä. Jokaisen jäsenvaltion on ilmoitettava muille jäsenvaltioille ja komissiolle kiinteän tuen myöntämisestä vastuussa olevan elimen nimi ja osoite.
9 artikla
1. Jäsenvaltioiden on otettava käyttöön valvontajärjestelmä varmistaakseen, että maksuhakemuksissa ilmoitetut tiedot ja asianomaisen tuottajajärjestön tosiasiallisesti myyntiin saattamat ja markkinoilta vetämät määrät vastaavat toisiaan.
2. Tuottajajärjestöjen on varmistettava, että tuensaajat pitävät tuotteista varastokirjanpitoa liitteessä olevan mallin mukaisesti.
3. Tuottajajärjestön on ilmoitettava kuukausittain asianomaiselle jäsenvaltiolle markkinoilta vedettyjen tai siirrettyjen tuotteiden päivämäärä, laji ja määrä.
10 artikla
Jäsenvaltioiden on ilmoitettava tämän asetuksen mukaisesti toteutetut toimenpiteet komissiolle välittömästi niiden toteuttamisen jälkeen ja joka tapauksessa ennen 1 päivää heinäkuuta 2001. Niiden on ilmoitettava 9 artiklan 1 kohdassa tarkoitetulla alalla sovellettavat toimenpiteet komissiolle ennen 1 päivää heinäkuuta 2001.
11 artikla
Kumotaan asetus (ETY) N:o 4176/88.
12 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä kesäkuuta 2001.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä toukokuuta 2001.

Labels: 10
19
5
6